b'\n_START_ARTICLE_\nLytinis nukrypimas\n_START_PARAGRAPH_\nLytinis nukrypimas (dar vadinama parafilija, parapatija, parerozija, lytine paresteze arba perversija) \xe2\x80\x93 tai lytinis elgesys, pasirei\xc5\xa1kiantis tam tikroje kult\xc5\xabroje ar visuomen\xc4\x97je nepriimtinais b\xc5\xabdais, kitaip tariant, elgesys, i\xc5\xa1einantis u\xc5\xbe seksualinio priimtinumo rib\xc5\xb3 visuomen\xc4\x97je. Lytinis nukrypimas, prie\xc5\xa1ingai nei lytinis i\xc5\xa1krypimas, n\xc4\x97ra vertinamas kaip su sveikata susijusi patologija, ta\xc4\x8diau yra kult\xc5\xabrinis rei\xc5\xa1kinys, atspindintis visuomen\xc4\x97s priimtinumo ribas. Kai kurie seksologai nukrypimus apibr\xc4\x97\xc5\xbeia kaip lytinius - erotinius sutrikimus, kuriems esant lytinis susijaudinimas ir orgazmas pasiekiami netipi\xc5\xa1kais b\xc5\xabdais arba kult\xc5\xabroje nepriimtinomis formomis. Lytiniai nukrypimai nepalyginamai da\xc5\xbeniau pasirei\xc5\xa1kia tarp vyr\xc5\xb3 nei tarp moter\xc5\xb3._NEWLINE_Neretai lytiniu nukrypimu vadinamas bet koks nukrypimas nuo lytinio elgesio norm\xc5\xb3. Tod\xc4\x97l vienokio ar kitokio lytinio elgesio traktavimas kaip nukrypimo priklauso nuo visuomen\xc4\x97s norm\xc5\xb3, ir kinta laike. Pavyzd\xc5\xbeiui, masturbacija, oralinis seksas ir homoseksualumas (kuris Amerikos Psichiatr\xc5\xb3 asociacijos buvo i\xc5\xa1brauktas i\xc5\xa1 parafilij\xc5\xb3 s\xc4\x85ra\xc5\xa1o 1973 m.) tam tikru metu irgi buvo laikomi lytiniais nukrypimais, tuo tarpu kai kraujomai\xc5\xa1a buvo paken\xc4\x8diama ma\xc5\xbeesn\xc4\x97se populiacijose, siekiant i\xc5\xa1likti ekstremaliomis s\xc4\x85lygomis. XX-XXI a. daugiausia gin\xc4\x8d\xc5\xb3 sukelia homoseksualumas, ir nors daug kas vis dar laiko j\xc4\xaf nukrypimu nuo normos, visgi nei Pasaulio sveikatos organizacijos Tarptautiniame Lig\xc5\xb3 Klasifikatoriuje (kurio F.66 skyriuje ai\xc5\xa1kiai pabr\xc4\x97\xc5\xbeta, kad seksualin\xc4\x97 orientacija pati savaime n\xc4\x97ra laikoma jokiu sutrikimu), nei Amerikos psichiatr\xc5\xb3 asociacijos leid\xc5\xbeiamame Diagnostiniame ir statistiniame psichini\xc5\xb3 sutrikim\xc5\xb3 vadove  homoseksualumas n\xc4\x97ra priskiriamas prie parafilij\xc5\xb3. Kartais lytiniams nukrypimams bandoma priskirti ir i\xc5\xa1prievartavim\xc4\x85, ta\xc4\x8diau da\xc5\xbeniausiai jis yra kitokio lytinio nukrypimo pasekm\xc4\x97 (pvz., sadizmo)._NEWLINE_Lytinio nukrypimo nepriimtinumas visuomen\xc4\x97je pasirei\xc5\xa1kia \xc4\xafvairiai \xe2\x80\x93 nuo pajuokos arba neapykantos iki bausmi\xc5\xb3 pagal \xc4\xafstatym\xc4\x85. Lytini\xc5\xb3 nukrypim\xc5\xb3 prie\xc5\xbeastys n\xc4\x97ra ai\xc5\xa1kios \xe2\x80\x93 kartais tai b\xc5\xabna \xc4\xafgimti sutrikimai, organ\xc5\xb3 pa\xc5\xbeeidimai, endokrinin\xc4\x97s sistemos poky\xc4\x8diai, lig\xc5\xb3 pasekm\xc4\x97s ir kt., ta\xc4\x8diau n\xc4\x97 viena i\xc5\xa1 teorij\xc5\xb3 nepaj\xc4\x97gia visi\xc5\xa1kai paai\xc5\xa1kinti lytinio sutrikimo atsiradimo prie\xc5\xbeas\xc4\x8di\xc5\xb3. Be to, neretai prie\xc5\xbeastys b\xc5\xabna kelios, o ne viena._NEWLINE_Lytini\xc5\xb3 nukrypim\xc5\xb3 atsiradim\xc4\x85 gali lemti s\xc4\x85lyginiai refleksai, atsirandantys lytin\xc4\x97s brandos metu ar pradedant aktyv\xc5\xb3 lytin\xc4\xaf gyvenim\xc4\x85. Tokiais atvejais ne visada galima nustatyti rib\xc4\x85 tarp normos ir patologijos. Pavyzd\xc5\xbeiui, koks nors specifinis kvapas, muzika ar drabu\xc5\xbeis gali b\xc5\xabti susij\xc4\x99s su anks\xc4\x8diau patirtomis meil\xc4\x97s akimirkomis, ir \xc4\xaf j\xc4\xaf neretai atsi\xc5\xbevelgiama ie\xc5\xa1kant kito partnerio, ta\xc4\x8diau jeigu \xc5\xa1i s\xc4\x85lyga (pvz., auk\xc5\xa1takulniai bateliai) yra esmin\xc4\x97 pasirenkant partner\xc4\xaf, tuomet beveik vienaprasmi\xc5\xa1kai galima teigti, kad tai yra nukrypimas.'